Tarvo Vaarmets

Tarvo Vaarmets (sündinud 24. jaanuaril 1982 Kuressaares) on eesti majandusteadlane, kes on spetsialiseerunud rahandusele.

Vaarmets on uurinud käitumuslikku rahandust ja töötanud finantsanalüütikuna. Ta on riikliku investeerimisfondi ja heaoluindeksi loomise ideede autor.

Haridus
Vaarmets on lõpetanud 2000. aastal Saaremaa Ühisgümnaasiumi, kus õppis matemaatika ja füüsika eriklassis. Seejärel on ta õppinud Tallinna Tehnikaülikooli bakalaureuseõppes informaatikat ja arvutisüsteeme (2000–2004), magistriõppes ärikorraldust spetsialiseerumisega rahandusele (2007–2010, cum laude, magistritöö "Eesti aktsiaanalüütikute prognooside täpsus ja seda mõjutavad tegurid"Tallinna Tehnikaülikooli digikogu. Doctoral thesis of Tarvo Vaarmets) ning doktoriõppes finantsökonoomikat (2011–2019, doktoritöö "Investori otsused ja teekond aktsiaturuni", juhendaja Tõnn Talpsepp). Ta on täiendanud end Prantsusmaal Reims Management Schoolis (2008–2009).

 Töökäik 
Vaarmets oli aastatel 2006–2010 ajalehe Äripäev börsitoimetuse ajakirjanik ja toimetaja, sealhulgas rubriigi "Investor Toomas" meeskonnaliige. 

Aastatel 2010–2012 ja 2015–2019 töötas ta Swedbanki finantsanalüütikuna ning 2012–2015 Rahandusministeeriumi riigivara osakonna finantsspetsialistina.

2018. aastast on ta ühtlasi Tallinna Tehnikaülikooli majandusanalüüsi ja rahanduse instituudi külalislektor. 2019. aastast osutab ka finantsaudiitoriteenuseid.

Ta õpetab Kuressaare Täiskasvanute Gümnaasiumis eraisiku rahandust. Külalisõppejõuna on ta õpetanud rahandust ka ettevõtluskõrgkoolis Mainor.

Teadustegevus
Tema teadustööd on käsitlenud peamiselt investorite käitumist, lisaks on ta uurinud soolise erinevuse põhjuseid eriala- ja karjäärivalikutes. Tema uurimustest on selgunud, miks ühed inimesed investeerivad ja teised mitte, millest sõltub investorite edu ja riskikäitumine, miks naiste osakaal on humanitaarteaduste valdkonnas oluliselt suurem kui meestel ning miks reaalteaduste valdkonnas on olukord vastupidine. Tema teadustööd põhinevad Eesti andmetel.

Tema teadustöid on ilmunud teadusajakirjades Review of Finance, Emerging Markets Review, Journal of Applied Research in Higher Education, Journal of Behavioral and Experimental Finance jpt.

Tarvo Vaarmetsa põhiautorsusega investorite käitumise uurimus "How does learning and education help to overcome the disposition effect?" jõudis 2020. aastal EFA (European Finance Association) teadusajakirja Review of Finance parima investeerimisalase uurimuse teaduspreemia (Spängler-IQAM award for Best Investments Paper) konkursil finaali.

 Uuendusettepanekud 
 Tarvo Vaarmets on teinud ettepaneku luua Eestis riiklik investeerimisfond ning on seda hiljem ka korranud.
 Ta on oma raamatus "Elumõnust ja rahajanust" esitanud heaolu mõõtmise ehk heaoluindeksi loomise idee.

Õpikud ja käsiraamatud
Kaasautori ja toimetajana on ta kirjutanud rahatarkuse õpikute triloogia, kuhu kuuluvad teosed "Rahaedu põhimõtted" (2020), "Investeerimisedu põhimõtted" (2022) ja "Investeerimisedu meistriklass" (2023). Lisaks on ta kirjutanud investeerimisteemalise raamatu "Elumõnust ja rahajanust" (2024).

“Investeerimisedu meistriklass” sai 2025. aastal Tallinna Tehnikaülikooli aasta monograafia, monograafia peatüki või kõrgkooliõpiku auhinna.

 Raamatud 
 2020 "Rahaedu põhimõtted" (rahatarkuse õpik, kaasautor ja toimetaja)
 2022 "Investeerimisedu põhimõtted” (investeerimisõpik, kaasautor ja toimetaja)
 2023 “Investeerimisedu meistriklass” (investeerimisõpik, kaasautor ja toimetaja)
 2024 "Elumõnust ja rahajanust" (elu- ja rahatarkuse raamat, ainuautor)

Arvamusartiklid
Ta on kirjutanud arvamusartikleid investeerimise ja heaolu teemadel, kuid majanduseksperdina käsitlenud ka kultuuriteemasid.

 Tunnustus 
 Tema doktoritöö pälvis 2020. aastal Eesti üliõpilaste teadustööde riikliku konkursi peapreemia.
 Eesti Panga teaduspreemia (2014 ja 2016)

Viited

Kategooria:Eesti majandusteadlased
Kategooria:Sündinud 1982